Mihál, Jozef, poslanec NR SR (2012-10-16):
Ďakujem pekne za slovo, pani podpredsedníčka. Vážená pani ministerka, vážený pán spravodajca, vážené panie kolegyne, vážení páni kolegovia, ministerstvo zdravotníctva a pani ministerka zdravotníctva predložila do parlamentu návrh novely zákona o zdravotnom poistení, ktorá je podľa môjho názoru veľmi dôležitá a ktorá má mať navrhovanú účinnosť od 1. januára 2013. Pripomeniem, že pred dvoma mesiacmi sme počas letných prázdnin rokovali v tomto parlamente o zákone, ktorý vyšiel v zbierke už pod č. 252/2012 Z. z., a bol to zákon, ktorým sa súčasne naraz novelizovalo niekoľko zákonov, okrem iného aj zákon o zdravotnom poistení. Tu máme ďalšiu novelu, ktorá bude účinná od 1. januára. Čiže Slovensko, slovenská verejnosť, občania, obyvatelia, podnikatelia budú možno trošku zaskočení, že od 1. januára 2013 budú fakticky naraz platiť dve veľmi dôležité novely zákona o zdravotnom poistení. Jedna, ktorou sa zavádzajú odvody na zdravotné poistenie pre určité skupiny dohodárov, ktorou sa zvyšuje maximálny vymeriavací základ, ktorou sa menia a zvyšujú vymeriavacie základy a zároveň teda aj odvody na zdravotné poistenie pre živnostníkov. A zároveň druhá novela, ktorou sa veľmi dramatickým a razantným spôsobom zvyšuje poistné na zdravotné poistenie z podielov na zisku. Očakávam, že ľudia, podnikatelia v tom budú mať poriadny guláš, a nebudem sa im vôbec čudovať. Ale je to dôsledok chaotického navrhovania, prijímania zákonov súčasnou vládou tak, ako to pozorujeme už niekoľko mesiacov, k čomu vám blahoželám. Poďme si pozrieť obsah tejto predloženej novely. Mňa osobne teší, a nie preto, že by som bol ješitný, že ministerstvo zdravotníctva zareagovalo na môj pozmeňovací návrh, ktorý som dával v tomto parlamente ešte v júni na schôdzi, kde som navrhoval, aby zdravotné poisťovne robili povinne ročné zúčtovanie aj za také skupiny poistencov, ktorým vychádza preplatok. Pretože ak takáto klauzula v zákone nebude, hrozí, že takíto poistenci by svoj preplatok jednoducho nedostali. Preto ma teší, že takto nepriamo, okľukou, ale predsa sa tento môj návrh dostáva do predloženej novely pani ministerkou. Takže veľmi pekne ďakujem, že ste reagovali na túto moju iniciatívu aspoň touto formou. Ročné zúčtovanie bude vykonané tým pádom spravodlivejšie. Na letnej schôdzi parlamentu sme prijali, teda nie všetci s tým súhlasili, samozrejme, ale osemdesiat vládnych poslancov, ak si dobre pamätám, prijalo a schválilo novelu zákona o zdravotnom poistení, ktorou sa mení spôsob určenia vymeriavacieho základu pre SZČO, pre samostatne zárobkovo činné osoby. Ako áno, ako nie, čo je výsledkom toho chvatu, ktorý bol v tom čase, síce schôdza trvala deväť dní, síce sme upozorňovali, že takto by sa legislatíva robiť nemala, a zvlášť pri takých dôležitých zmenách malo by byť regulárne pripomienkové konanie, ktoré sa fakticky nekonalo. Jednoducho stalo sa to, že síce sa živnostníkom schválili vyššie vymeriavacie základy, ale akosi sa pozabudlo v tejto letnej novele na to, ako im, prepánajána, zdravotné poisťovne určia výšku preddavkov od januára 2013, keď jednoducho zdravotné poisťovne nemajú informáciu o výške odvodov na sociálne poistenie, ktoré si dotyčný, SZČO, uviedol do výdavkov v daňovom priznaní za rok 2011. Na to sa, skrátka, v tom tempe, v tej kvalite legislatívneho procesu zabudlo. Chybička sa našla, chybička sa objavila, chybička sa opravuje. Čiže v tejto novele už máme opravu daného stavu a daňové úrady budú mať niekoľko dní po začiatku januára na to, aby požadované údaje zaslali zdravotným poisťovniam. Dúfam, že im ten čas bude postačovať, tých pár dní, tak ako navrhuje zákon. A dúfam aj, že zdravotné poisťovne včas, do konca januára, tak ako určuje návrh zákona, o ktorom dnes rokujeme, že včas zdravotné poisťovne stihnú svojim poistencom, samostatne zárobkovo činným osobám, vypočítať korektne a bez problémov výšku ich preddavkov, ktoré sú povinní, SZČO, zaplatiť prvýkrát za január. Treba si uvedomiť, že toto bude dosť značný stres na všetkých živnostníkov, na účtovníkov, ktorí im robia účtovníctvo, pretože zdravotná poisťovňa do konca januára má povinnosť nahlásiť výšku preddavkov týmto živnostníkom. A tí potom v súlade so zákonom najneskôr do 8. februára musia tieto preddavky zaplatiť. Ak sa niekde niečo cestou stratí, ak zahapruje pošta, tak už vidím ten počet problémov, ktoré z takéhoto stresu a z takýchto časových termínov budú z toho vychádzať. Ale dobre. To všetko, čo som doteraz povedal, sú len malé mušky oproti tomu, čo obsahuje gro tohto návrhu. A to je skutočne dramatické zvýšenie poistného na zdravotné poistenie z podielov na zisku, respektíve z dividend. Pár kolegov, ktorý tu je, sú tu zrejme preto, aby sa o tomto systéme niečo dozvedeli. Takže ja využijem tento čas, ktorý mám k dispozícii, a skúsim vám vysvetliť, ako sa veci majú a ako znie návrh, o ktorom rokujeme. Čiže aký je súčasný stav? Súčasný stav je takýto: ak niekto dostane dividendu, respektíve podiel na zisku vyplatený ešte za roky 2003, 2002, 2001 a staršie roky, tak sa postupuje tak, že v súlade so zákonom o dani z príjmov sú tieto dividendy zdaniteľným príjmom podľa § 8 zákona o dani z príjmov. Čiže dotyčný príjemca si ich musí priznať v daňovom priznaní, musí z nich teda odviesť daň a následne je povinný si ich priznať, respektíve na základe informácií z daňového úradu zdravotná poisťovňa mu tieto podiely na zisku započíta do jeho vymeriavacieho základu, toho štandardného, nazvem ho, a vyrúbi mu z týchto podielov na zisku 14-percentný odvod na zdravotné poistenie. Tak to bolo vlastne zavedené od 1. januára 2011 a takto to bude pokračovať aj po schválení tejto novely. Pokiaľ ide o podiely na zisku za rok 2004 až 2010, čiže ak si firma, povedzme eseročka, ak spoločníci rozdelia zisk za roky 2004 – 2010, tak takéto podiely na zisku sú oslobodené od dane, princíp rovnej dane, a v súlade s príslušným paragrafom v zákone o zdravotnom poistení sa z nich neplatí zdravotné poistenie a ani po tejto novele v roku 2013 sa zdravotné poistenie platiť nebude. Čiže ide o dividendy za roky 2004 – 2010. Ďalej, dividendy za rok 2011. To je vlastne posledný účtovne uzatvorený rok, keďže sme teraz v októbri 2012. Dividendy vyplatené zo zisku za rok 2011 podľa súčasného zákona spadajú do vymeriavacieho základu, platí sa z nich poistné na zdravotné poistenie sadzbou 10 percent a započítavajú sa spolu s ostatnými príjmami poistenca do jedného vymeriavacieho základu, ktorý je dnes ohraničený sumou približne 27 000 eur ročne. Čiže ak napríklad spoločník eseročky má už nejaké príjmy, dajme tomu vo výške 30 000 eur ročne, z ktorých platí zdravotné poistenie, tak z takýchto podielov na zisku, s prižmúrením oka, lebo nie je to celkom presné, zdravotné poistenie už neplatí, pretože už dosiahlo maximálny vymeriavací základ. Nehovorím to celkom presne. Pán Saloň na balkóne dobre vie, že čo mám na mysli, ale nebudem teraz rozpitvávať úplne detaily. Ak spoločník v tomto roku má povedzme príjmy 10 000 eur, lebo má nejaké zamestnanie, zarobí tam 10 000 a dostane ešte aj dividendu za rok 2011, povedzme 5 000 eur, spolu je to 15 000, zmestil sa do 27 000 eur, čiže zdravotné poistenie, platí sadzba 10 percent. Čiže to je stav v tomto roku. Návrh ministerstva zdravotníctva, návrh, ktorý bude účinný od 1. januára, zmena účinná od 1. januára 2013 znamená, že dividendy vyplatené za rok 2011 a potom postupne za rok 2012 a ďalšie roky vyplatené po 1. januári 2012 budú zodvodnené 14-percentnou, čiže už nie 10-, ale 14-percentnou sadzbou poistného a budú tvoriť v podstate samostatný vymeriavací základ až do výšky 120-násobku priemernej mzdy. Čiže až do výšky 94 320 eur. Čiže ak si napríklad na budúci rok spoločníci v eseročke vyplatia dividendu povedzme 50 000 eur za rok 2011 ešte, lebo nestihli to urobiť v tomto roku, tak ich čaká povinnosť zaplatiť poistné v plnej výške z tých 50 000 v sadzbe 14 percent. Čiže v tomto príklade by šlo o sumu 7 000 eur. Je to veľmi zásadné zvýšenie, naozaj veľmi zásadné, žiadna kozmetika, ale veľmi zásadné zvýšenie, ktoré prinúti majiteľov eseročiek rozmýšľať pravdepodobne úplne inak, ako rozmýšľali doteraz. Ja sčasti teda súhlasím s tým, aby sa z dividend platili odvody na zdravotné poistenie, pretože sám som to vlastne presadzoval v roku 2010, aby sa dosiahla, dosiahlo spravodlivejšie zodvodňovanie príjmov po línii zamestnanec, SZČO, majiteľ s.r.o., pretože dovtedy mať eseročku znamenalo zaplatiť 19-percentný, 19-percentnú daň právnickej osoby. A podiel na zisku, ktorý si spoločník vytiahol, z toho neplatil absolútne nič, čiže bol to veľmi výhodný spôsob, ako zarobiť peniaze výhodnejšie ako mať živnosť a rádovo výhodnejší ako byť zamestnancom pri porovnaní odvodového zaťaženia. Čiže určitý, určité odvodové zaťaženie podielov na zisku je správne. Ale všetko treba brať s mierou, pretože ak to raz preženiete, tak to dopadne úplne inak, ako možno zamýšľate. Čiže tento návrh, podľa ktorého sa podiely na zisku zaťažia 14-percentnou sadzbou a až do výšky 94 320 eur, je tak dramatický a znamená takú zásadnú zmenu, že množstvo spoločníkov eseročiek, ako som už povedal, začne uvažovať inak. A poviem vám ako. Povinnosť platiť poistné z dividend sa týka len slovenských poistencov, to znamená občanov, ktorí sú poistení na Slovensku. Čiže majme povedzme eseročku tu v Bratislave, dajme tomu, slovenská právnická osoba, zaregistrovaná v Obchodnom registri a tak ďalej, ktorá má dvoch spoločníkov. Jeden spoločník je Čech, druhý spoločník je Slovák. Čech má zdravotné poistenie v Českej republike, tam žije, tam má rodinu, tam má aj nejaké zamestnanie, má české zdravotné poistenie, Slovák žije v Bratislave, tu má rodinu, tu má dokonca možno aj nejaké zamestnanie. A obidvaja spolu podnikajú, dosiahnu zisk a rozdelia si obidvaja dividendu po 50 000 eur. Čech si svojich 50 000 zoberie do Českej republiky bez toho, že by mal povinnosť platiť nejaké odvody, Slovák z tých 50 000 zaplatí 14 percent na zdravotné poistenie, čiže bude ho to stáť 7 000 eur. No čo urobí ten Slovák? Ten Slovák urobí to, nie že by sa premaľoval na Čecha, nie že by začal hovoriť po česky, nie že by získal štátne občianstvo, to netreba, ten Slovák si pro forma nájde zamestnanie v Českej republike. V Břeclave si založia pobočku firmy, tam sa pro forma zamestná ako zamestnanec, bude podliehať českému zákonu o zdravotnom poistení ako český poistenec a, dovidenia, stará mama. On svoje dividendy takisto potom zodvodňovať nebude. A nechcem byť zlý, ale ak to urobí ešte silnejším a zásadnejším spôsobom, tak nebude na Slovensku platiť vôbec nič, ani odvody, ani z podielov na zisku, ani z iných príjmov a nebude platiť ani dane. Vykašle sa na to, vážení kolegovia. Zbalí sa a bude pro forma existovať z Břeclavy. A máme to, čo sme „chceli“. Takže len tak ďalej, veselo do toho a nepochybujem, že túto novelu v prvom čítaní, kolegovia, schválite.